《靖江西浦与殷近夫别》
明代·孙一元

离节动青郊，高筵敞江滨。哀觞为欢酌，温念忘客身。

连山瞰水陆，平明眇烟尘。清曦升木末，长风吹远津。

桑麻接上国，炎海为南邻。生聚岂鹿豕，行当逆龙鳞。

结交非在多，要得允衷淳。古来豪杰士，寄托各有因。

患难苟相得，谁论骨肉亲。政当笃明爱，安可辞苦辛。

结此园中草，炯言怀好春。

作者简介：（1484—1520）明人，自称关中（今陕西）人，字太初，自号太白山人。风仪秀朗，踪迹奇诘，乌巾白帢，铁笛鹤瓢，遍游名胜，足迹半天下。善为诗，正德间僦居长兴吴珫家，与刘麟、陆昆、龙霓、吴珫结社倡和，称苕溪五隐。有《太白山人稿》。